APCS บวก 8% สวนตลาด! วางเป้า 3 ปี รายได้ทะลุ 3.2 พันล้าน เดินหน้าธุรกิจ EPG เต็มสูบ
APCS บวก 8% สวนตลาด! วางเป้า 3 ปี รายได้ทะลุ 3.2 พันล้าน เดินหน้าธุรกิจ EPG เต็มสูบ หลัง SUPER เข้าถือหุ้นเสริมแกร่งธุรกิจ
APCS บวก 8% สวนตลาด! วางเป้า 3 ปี รายได้ทะลุ 3.2 พันล้าน เดินหน้าธุรกิจ EPG เต็มสูบ หลัง SUPER เข้าถือหุ้นเสริมแกร่งธุรกิจ
6 ก.ค. 2565

ผู้สื่อข่าวรายงานว่า วันนี้(6 ก.ค.2565) บริษัท เอเซีย พรีซิชั่น จำกัด (มหาชน) หรือ APCS ณ เวลา  10:21 น. อยู่ที่ระดับ 5.90 บาท บวก 0.45 บาท หรือ 8.26% ด้วยมูลค่าซื้อขาย 620.53 ล้านบาท ด้านดัชนีตลาดหุ้นไทย ณ เวลา 10:27 อยู่ที่ระดับ 1,531.50 ลบ 9.80 จุด ลดลง 0.64% ด้วยมูลค่าซื้อขาย 19,958.10 ล้านบาท

ด้านนายสมโภชน์ วัลยะเสวี กรรมการบริหาร APCS เปิดเผยว่า บริษัทวางแผนการดำเนินธุรกิจใน 3 ปีข้างหน้าว่า บริษัทตั้งเป้ารายได้มากกว่า 3,200 ล้านบาท เพิ่มขึ้นประมาณ 235% จากฐานรายได้ปี 2564 ซึ่งอยู่ที่ 1,360 ล้านบาท โดยจะเน้นธุรกิจที่ปรึกษาและก่อสร้าง (EPC) เต็มที่ เนื่องจากสถานการณ์การแพร่ระบาดของโควิด-19 มีทิศทางที่ดีขึ้น รวมทั้งแนวโน้มราคาน้ำมันยังอยู่ในระดับสูงต่อเนื่อง จึงมองว่าเป็นโอกาสในการขยายธุรกิจก่อสร้างด้านพลังงานทางเลือกได้เป็นอย่างดี และมีโอกาสเติบโตได้ก้าวกระโดด ซึ่งปัจจุบันบริษัทมีงานที่รอรับรู้รายได้ (แบ็กล็อก) กว่า 1.8 พันล้านบาท
ทั้งนี้ ตามแผนพัฒนากำลังผลิตไฟฟ้าของประเทศ PDP 2018 (ฉบับปรับปรุง) ซึ่งมีแผนจะรับซื้อไฟฟ้าจากพลังงานทดแทนในปี 2565-2567 เพิ่มอีก รวมปริมาณรับซื้อกว่า 1,800 เมกะวัตต์ โดยเฉพาะในปี 2565 จะมีการประกาศรับซื้อมากกว่า 923 เมกะวัตต์ และบริษัทยังได้รับประโยชน์จากค่าไฟฟ้าที่สูงขึ้น ทำให้ผู้ประกอบการและหน่วยงานต่าง ๆ หันมาสนใจการลงทุน เร่งติดตั้งระบบโซลาร์มากขึ้น เพื่อลดภาระค่าไฟฟ้า ซึ่งในปีที่ผ่านมาบริษัทได้รับเหมางานประเภทนี้กว่า 70 เมกะวัตต์ และมีแนวโน้มเพิ่มมากขึ้นเรื่อย ๆ ในอีก 2-3 ปีข้างหน้า
นายสมโภชน์ กล่าวอีกว่า บริษัทยังได้ดึงพันธมิตรเข้ามาร่วมถือหุ้น 40% ในบริษัท เอเซีย พรีซิชั่น เอ.ที. จำกัด ซึ่งเป็นบริษัทย่อยของ APCS เพื่อเสริมแกร่งธุรกิจชิ้นส่วนยานยนต์ขยายตลาดแถบภูมิภาคอาเซียน โดยที่ประชุมคณะกรรมการบริษัทเมื่อวันที่ 6 พฤษภาคมที่ผ่านมา ได้มีมติอนุมัติการจำหน่ายหุ้นสามัญ ที่บริษัทถืออยู่ในบริษัท เอเซีย พรีซิชั่นฯ จำนวน 22,000,000 หุ้น คิดเป็นสัดส่วน 40% ของจำนวนหุ้นที่มีสิทธิออกเสียงทั้งหมดของบริษัท เอเซีย พรีซิชั่นฯ ให้แก่บริษัท ทีเอ็นเอ จำกัด ในราคาหุ้นละ 14 บาท มูลค่าซื้อขายรวมเป็นเงิน 308 ล้านบาท
อนึ่งเมื่อวันที่ 20 มิ.ย.2565 นายจอมทรัพย์ โลจายะ ประธานเจ้าหน้าที่บริหาร บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า ที่ประชุมคณะกรรมการบริษัท เมื่อวันที่ 17 มิ.ย.65 มีอนุมัติการเข้าซื้อหุ้นAPCS ในสัดส่วน 13% ของหุ้นทั้งหมด โดยมีมูลค่าทั้งหมดไม่เกิน 625.26 ล้านบาท โดยภายหลังจากที่เข้าทำรายการซื้อหุ้นสามัญของบริษัทฯ เสร็จสิ้น SUPER จะเป็นผู้ถือหุ้นรายใหญ่ของ APCS
“สาเหตุที่ SUPER เข้าซื้อหุ้น APCS ในครั้งนี้ เนื่องจากเล็งเห็นโอกาสและศักยภาพในการเติบโต อีกทั้งยังเป็นการ Synergy ธุรกิจ โดยเฉพาะธุรกิจรับเหมาก่อสร้างพลังงานทางเลือก (EPC) ทั้งลม แดด และขยะ ซึ่ง APCS มีความเชียวชาญในงานการก่อสร้างโรงไฟฟ้าที่มีประสิทธิภาพ มีบุคลากรที่มีความเชี่ยวชาญทางด้านวิศวกรรมศาสตร์ และการบริหารจัดการ ตลอดจนพัฒนาประสิทธิภาพของโรงไฟฟ้า  ขณะเดียวกันสอดคล้องกับแผน SUPER ที่อยู่ระหว่างการขยายการลงทุนด้านพลังงานทดแทน ทั้งในประเทศ และประเทศเวียดนาม” นายจอมทรัพย์กล่าว
นอกจากนี้ ยังเป็นการรองรับแผนการเข้าประมูลงาน ของแผนพัฒนากำลังผลิตไฟฟ้าของประเทศ PDP 2018 (ฉบับปรับปรุงครั้งที่ 1) มีแผนจะรับซื้อไฟจากพลังงานทดแทนในปี 65-67 เพิ่มอีกรวมปริมาณรับซื้อกว่า 1,800 เมกะวัตต์ ในปี 65 จะมีการประกาศรับซื้อไฟฟ้าจากพลังงานลม แสงอาทิตย์ 6,000 เมกะวัตต์และในประเทศเวียดนามที่จะเปิดประมูลกว่า 10,000 เมกะวัตต์